Сыт адыгэ хъыбарым и гъуэгугъэлъагъуэр?
Зэгуэрым адыгэхэр зэдэуэжырт, хабзэм къикIымрэ и мыхьэнэмкIэ зэгурымыIуэу. Лъэпкъыр а зэдауэм игъэпIейтеящ. Дауи имыгъэпIейтеинрэт: адыгэм и гъащIэм хабзэм увыпIэшхуэ дыдэ щиIыгът.
АРАТИ, зэхуэсышхуэ ящIри, а Iуэхум тепсэлъыхьащ икIи зэгурыIуащ цIыху плIыщI къыхахыу лъэпкъыр арэзы зытехъуэн хабзэ къагупсысыну.
ЦIыху плIыщIыр мэзым и курыкупсэм хагъэтIысхьащ, псэуалъэ щыхуащIщ, зыхуеину псомкIи къызэрагъэпэщри. Быдэуи жраIащ зы гупсысэ гуэрым къытемыувыIауэ мэзым къыхэкI зэрамыIэнур.
Махуэ плIыщI дэкIри, мэзым лIыкIуэхэр ягъэкIуащ, Iуэхур зытетыр зрагъэщIэну. Мыдрейхэри а зэманым къриубыдэу фIыуэ зэчэнджэщат, зэдэуат икIи зым траубыдакIэт. ЛIыкIуэхэр къащеупщIым жраIащ:
— Дахэр — хабзэщ.
Ар псоми яфIэкъабыл, яфIэтэрэз хъуащ икIи нобэр къыздэсым а псалъэ купщIафIэхэр адыгэ хабзэм и гъуэгугъэлъагъуэу къэнащ. Аращ ар щIэдахэри, щIэгъуэзэджэри, куэдым щIафIэкъабылри.
Къэрмокъуэ Хьэмид.
